b'\n_START_ARTICLE_\nRobert Helde\n_START_PARAGRAPH_\nRobert Helde (13. detsember 1923 Torgu vald \xe2\x80\x93 28. august 2009 Keila) oli eesti insener ja m\xc3\xa4lum\xc3\xa4ngur. _NEWLINE_Ta v\xc3\xb5itles Teises maailmas\xc3\xb5jas Eesti SS-leegioni koosseisu kuulunud Eesti Vabatahtlike Soomusgrenaderide SS-pataljonis "Narva" ja osales selle pataljoni 3. kompanii \xc3\xbclema kohuset\xc3\xa4itjana Sinim\xc3\xa4gede lahingutes. Alates 21. juulist 1944 nooremleitnant._NEWLINE_Hiljem omandas ta osalise k\xc3\xb5rghariduse Tallinna Pol\xc3\xbctehnilises Instituudis, kust lahkus 1963. aastal diplomit saamata._NEWLINE_Robert Helde t\xc3\xb6\xc3\xb6tas aastak\xc3\xbcmneid Tallinna Veevarustuse ja Kanalisatsiooni Tootmisvalitsuses. Pensionile l\xc3\xa4inuna t\xc3\xb6\xc3\xb6tas ta aastatel 1992\xe2\x80\x932003 mitmetel ametikohtadel Eesti Rahvusraamatukogu haldusosakonnas._NEWLINE_Ta oli alates 8. oktoobrist 1996 Isamaaliidu liige. Kuulus aastast 2005 ka Keila linnavolikogusse, oli seal sotsiaalkomisjoni aseesimees ja \xc3\xbchtlasi linnavolikogu vanim liige. Elas 1950. aastatest ehk p\xc3\xa4rast vabanemist vangilaagrist kuni surmani Keilas. Abielus ning kahe t\xc3\xbctre isa. Suri 28. augustil 2009 ja on maetud Tallinna Rahum\xc3\xa4e kalmistule. _NEWLINE_5. veebruaril 2004 autasustas president Arnold R\xc3\xbc\xc3\xbctel teda kui s\xc3\xb5jaliste teenetega vabadusv\xc3\xb5itlejat Kotkaristi IV klassi teenetem\xc3\xa4rgiga._NEWLINE_Robert Helde oli raamatu "Tallinna veevarustuse ja kanalisatsiooni minevik ja t\xc3\xa4nap\xc3\xa4ev" (1992) \xc3\xbcks autoreid. Tema hobiks oli m\xc3\xa4lum\xc3\xa4ng. Ta oli Eesti \xc3\xbcksikm\xc3\xa4ngu meister aastal 1981, sai h\xc3\xb5bemedali v\xc3\xb5istkondlikus m\xc3\xa4ngus Tallinna Veevarustuse ja Kanalisatsiooni Tootmisvalitsuse v\xc3\xb5istkonnas aastal 1984 ja pronksmedali Keila v\xc3\xb5istkonnas 1994. Ta oli Harju maakonna v\xc3\xb5istkondlik meister (Mnemofriik s\xc3\xbcgisel 2001) ja p\xc3\xa4lvis muidki tiitleid. Osales 1970-80-ndatel ETV m\xc3\xa4ngus Kes keda? Meelisteemad: ajalugu, kunst ja geograafia. _NEWLINE_Robert Helde oli Eesti Eruohvitseride Kogu toetajaliige.'